Gordhan se regslui kap OB | Netwerk24
Luidens 'n verklaring wat Dinsdag uitgereik is, het hulle op sowel 16 as 22 April aan die OB geskryf en moes hulle deur 'n mediaverklaring uit die OB se kantoor hoor dat Gordhan tot 3 Mei uitstel gegee is om 'n verklaring en stawende dokumente aan die OB voor te lê.
Mkhwebane ondersoek bewerings van 'n sogenaamde "rogue unit" in die Suid-Afrikaanse Inkomstediens (SAID). Die ondersoek sluit in bewerings dat Gordhan as SAID-kommissaris onbehoorlik opgetree het, die etiese gedragskode vir lede van die uitvoerende gesag geskend het en by onreëlmatighede of onwettige aktiwiteite betrokke was ten opsigte van dié omstrede ondersoekeenheid van die SAID.
Luidens die verklaring bly Gordhan fundamenteel daartoe verbind om die Grondwet en die wet te gehoorsaam, maar neem hulle aanstoot met Mkwebane se beskrywing van hom as 'n "geïmpliseerde party".
Pravin Gordhan, minister van openbare ondernemings. Foto: Deaan Vivier
Hulle wil ook hê Mkwebane moet feitelik staaf hoe sy tot die slotsom kom dat Gordhan by enige samespanning betrokke is, soos in haar verklaring vervat.
Gordhan se regspan sê hulle wag onder meer vir terugvoering oor watter uitsonderlike redes bestaan om Gordhan nou te dagvaar. Ingevolge artikel 6(9) van die Wet op die Openbare Beskermer mag die OB se kantoor nie sonder sulke uitsonderlike redes 'n saak ondersoek wat meer as twee jaar gelede na haar kantoor verwys is nie.
Hulle wil verder weet waarom sy besluit het om Gordhan wéér te dagvaar, wanneer haar voorganger, die Valke en die Nugent-kommissie van ondersoek reeds bevind het dat hy niks verkeerd gedoen het nie.
Hulle betwis ook Mkwebane se stelling dat Gordhan uitstel gevra het omdat die SAID eers regsadvies wil inwin oor of dit wettig sal wees vir die instelling om inligting oor partye soos Gordhan vir die ondersoek beskikbaar te stel.